Augsburg

Augsburg on linn Saksamaal Baierimaal, Švaabimaa keskus. Asub Lechi jõe ääres.

Ajalugu 

Augsburg on üks Saksamaa vanimaid linnu. Augsburgi kohal asus roomlaste asula, mille asutamisaastaks loetakse 15 eKr. 121. aastal andis keiser Hadrianus Augusta Vindelicorumile linnaõigused. Kunagine Saksamaa jõukaim linn.

1555. aastal sõlmiti linnas Augsburgi rahu protestantide ja katoliiklaste vahel.

Augsburgis on tänu jõelähedasele asukohale olnud alati tähtsal kohal tööstus, nii olid seal edukad sepad ja juveliirid, kes linna juhitud kanalite ja voolava vee jõul oma sepikodasid käitasid. Alpidest voolava Lechi jahedust kasutasid ära ka lihunikud, kes juhtisid vee keldri alt läbi ja said nii suvel liha jahedas hoida. On väidetud, et Augsburgis on rohkem sildu kui Veneetsias.

Kuna teise maailmasõja ajal toodeti linnas asuva MAN-i tehases lennuki- ja allveelaevamootoreid, oli see liitlastele tähtis pommitussihtmärk ja suur osa linna arhitektuurist hävis.

Sümboolika ja nimi 
Linna vapil on punase ja hõbedase taustal kujutatud rohelist männikäbi. Vapi värvidest on tuletatud ka linna lipuvärvid punane, roheline ja valge. Värvide kohta leiab esimesi märkmeid aastast 1732 – punane ja valge olid nii linna piiskopi kui švaabi hertsogiriigi vappidel. Männikäbi asemel oli algselt viinamari. Oletatakse seost viinamarjasordiga Augster, mis on sarnaselt linna nimele tuletatud keiser Augustuse nimest. Kui 1467. aastal leiti ühe haua juurest noor mänd, asendati vapil mari käbiga. Männikäbi oli Lechi ja Wertachi jõe vahel asunud roomlaste laagri märk. Laagrist kujunes nime all Augusta Vindelicorum provintsi Raetia pealinn.

Tööstus 
Augsburgis asub MAN-i auto- ja masinaehitustehas.

Linn oli kunagine tekstiilitööstuse keskus.

Ajaloolised isikud 
Luuletaja Bertolt Brecht sündis ja kasvas Augsburgis.

Rudolf Dieseli perekond on pärit Augsburgist, samuti aitas selle linna MAN-i tehas tal tänapäeval laialt levinud diiselmootori prototüüpi arendada. Tehasemuuseumis on võimalik näha maailma vanimat diiselmootoritAugsburgis sündis (6. märtsil 1459) ja elas tolle aja maailma rikkaim mees (varandus tänapäeva arvestuses ligi 400 miljardid dollarit) Jakob Fugger, kes arendas oma isa puuvillaäri edasi panganduses, laenas raha toona sõdivatele kuningatele, kuid samas asutas maailma esimesed sotsiaalkorterid, Fuggerei, kus elamise üür on tänini sama, ümberarvutatult 0.88 eurot.

Muusik ja helilooja Wolfgang Amadeus Mozarti isa Leopold on sündinud (1719) ja kasvanud Augsburgis.

Kultuur 
Augsburgis asub üle maailma tuntud, enam kui seitsekümmend aastat tegutsenud nukuteater Augburger Puppenkiste.

Tänu oma kanalitele, veetornidele ja veesüsteemile arvati Augsburg 2019. aastal UNESCO maailma kultuuripärandi nimekirja.

Augsburg ja Eestiga seotud inimesed 
1633. aastal, 30-aastase sõja ajal, määrati Augsburgi linnapeaks šoti päritolu Rootsi sõjaväelane Thomas Kinnemond, kellest sai hiljem Vändra mõisnik.

Augsburgis elas pärast teist maailmasõda Eesti päritolu SS-ohvitser Alfons Rebane.

Eesti jalgpallur Ragnar Klavan mängis aastatel 2012–2016 Augsburgi jalgpalliklubis ning valiti fännide poolt läbi aegade parimate mängijate sekka.

Vaata ka 
 Augsburgi Eesti Gümnaasium
Augsburgi tänavakunst
Augsburgi nukuteater
Augsburgi ülikool

Viited

Välislingid 

 Augsburgi koduleht

Baieri linnad
Baieri vallad